NARIADENIE KOMISIE (ES) č. 1019/2008
zo 17. októbra 2008,
ktorým sa mení a dopĺňa príloha II k nariadeniu Európskeho parlamentu a Rady (ES) č. 852/2004 o hygiene potravín
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 852/2004 z 29. apríla 2004 o hygiene potravín (1), a najmä na jeho článok 13 ods. 1,
keďže:
(1)
Nariadením (ES) č. 852/2004 sa pre prevádzkovateľov potravinárskych podnikov ustanovujú všeobecné pravidlá hygieny potravín. Prevádzkovatelia potravinárskych podnikov, ktorí vykonávajú akýkoľvek stupeň výroby, spracovania a distribúcie potravín po prvovýrobe, musia spĺňať všeobecné hygienické požiadavky stanovené v prílohe II k uvedenému nariadeniu.
(2)
Pokiaľ ide o zásobovanie vodou, v kapitole VII k uvedenej prílohe sa uvádza, že pitná voda sa má použiť všade tam, kde je potrebné zabezpečiť, aby sa potraviny nekontaminovali, a že čistá voda sa smie použiť pri celých produktoch rybolovu. Takisto sa v nej uvádza, že čistá morská voda sa smie použiť pri živých lastúrnikoch, ostnokožcoch, plášťovcoch a morských ulitníkoch a že na ich vonkajšie oplachovanie sa smie použiť čistá voda.
(3)
Používanie čistej vody pri celých produktoch rybolovu a na vonkajšie oplachovanie živých lastúrnikov, ostnokožcov, plášťovcov a morských ulitníkov nepredstavuje riziko pre verejné zdravie, pokiaľ boli prevádzkovateľmi potravinárskych podnikov vypracované a zavedené kontrolné postupy založené predovšetkým na zásadách analýzy nebezpečenstva a kritických kontrolných bodov (HACCP), ktorými sa zaručí, že nevznikne zdroj kontaminácie.
(4)
Nariadenie (ES) č. 852/2004 by sa preto malo zodpovedajúcim spôsobom zmeniť a doplniť.
(5)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
V kapitole VII prílohy II k nariadeniu (ES) č. 852/2004 sa písmeno b) bodu 1 nahrádza takto:
„b)
Pri celých produktoch rybolovu sa smie použiť čistá voda.
Čistá morská voda sa smie použiť pri živých lastúrnikoch, ostnokožcoch, plášťovcoch a morských ulitníkoch; čistá voda sa smie použiť tiež na vonkajšie oplachovanie.
V prípade použitia čistej vody musia existovať adekvátne priestory a postupy na jej dodávku, aby sa zabezpečilo, že takýmto použitím nevznikne zdroj kontaminácie potravín.“
Článok 2
Toto nariadenie nadobúda účinnosť desiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 17. októbra 2008